জিভে চার্লি চ্যাপলিন। হিপি লুক। নিজের শর্তে জীবনটা এনজয় করছেন এক দামাল মেয়ে। ইনিই নাকি মহিলা দেবদাস! গত কয়েক দিন ধরে এই ট্রেলরই সিনেদর্শকদের পছন্দের তালিকায় রয়েছে প্রথম সারিতে। সত্যিই কি ইনি মহিলা দেবদাস? তার উত্তর দেবে ‘দেবী’। তবে ইনি অর্থাত্ পাওলি দামকে এ ছবিতে একেবারে ছকভাঙা লুকে দেখতে পাবেন দর্শক। আগামিকালই মুক্তি পাবে পরিচালক ঋক বসুর এই ছবি। যেখানে দেবদাস একজন মহিলা। পাওলির দাবি, ‘‘এই সাবজেক্টটা নিয়ে টলিউড তো বটেই, ভারতেও কোনও কাজ হয়নি বোধহয়। দেবদাস যদি দেবী হত আজকের দিনে তা হলে কেমন হত, এটা নিয়ে ভেবেছেন পরিচালক ঋক বসু। ১৯১৭-র ৩০ জুন ‘দেবদাস’ উপন্যাস প্রকাশিত হয়। আজ অবধি যে ক’টা ‘দেবদাস’ হয়েছে, তার প্রত্যেকটাই কিন্তু নায়ক-প্রধান। আমার মনে হয়েছিল, দেবদাস যদি মহিলা হয়, কেমন হয়? এখানে ঋকের সঙ্গে আমার ভাবনাটা মিলে যায়।’’ সূত্রের খবর, এই ছবিতে ‘দেবদাস’ গল্পটা হুবহু এক রেখে চরিত্রগুলো আজকের সময়ে বদলে দেওয়া হয়েছে। চুনীবাবুর নাম এখানে নাদিয়া পেট্রোভা। নাদিয়া মেয়ে এবং মাদক দুটোই পাচার করে। সে আবার একজন যৌনকর্মীও। চন্দ্রমুখী-র নাম এখানে চার্লি। যে জিগোলো। পারো হয়েছে প্রতীক। দেবী এখানে খুব বোল্ড চরিত্রের, তবে প্রেমে পাগল। ছবিতে পাওলি ছাড়াও একটি গুরুত্বপূর্ণ চরিত্রে রয়েছেন শতফ ফিগার।